ન્યૂડ પેઇન્ટિંગ બનાવવા માટે સામે કોઈ મૉડેલનું બેસવું જરૃરી છે. શું કલ્પનાના આધારે આર્ટિસ્ટ પોતાની કલાને આકાર ન આપી શકે… આ અંગે રાધાવિનોદનું કહેવું છે કે, ‘કલાકાર હંમેશાં બે પ્રકારના હોય છે. એક જે વિચારીને પેઇન્ટિંગ બનાવે છે અને બીજા એ જે અનુભવીને પેઇન્ટિંગ બનાવે છે. મેં પણ ઘણા ન્યૂડ પેઇન્ટિંગ બનાવ્યાં છે, પણ જ્યારે તમે સામે ન્યૂડ મૉડેલને બેસાડીને પેઇન્ટિંગ કરો છો તો તમે તેને અનુભવીને પેઇન્ટિંગ બનાવો છો. એ કલામાં જાન આવી જાય છે અને દરેક કલાકાર તેને જીવિત કરવા માટે ન્યૂડ મૉડેલને પોતાની સામે રાખે છે. જોકે, વડોદરાના આર્ટિસ્ટ શૈલેષ પટેલ આ બધી વાતો સાથે પૂરેપૂરી રીતે સહમત નથી. તેમણે ‘અભિયાન’ને જણાવ્યું કે, એક ઉત્કૃષ્ટ કલાકાર પોતાની કલ્પનાશક્તિને આધારે મહિલાનું સારામાં સારું ન્યૂડ પેઇન્ટિંગ બનાવી શકે છે અને સાબિત કરી શકે છે કે તે તેની કલ્પનાશક્તિના આધાર પર શું નથી કરી શકતો…જો કોઈ કલાકારે ન્યૂડ પેઇન્ટિંગ બનાવવું હોય તો તેના માટે કોઈ ન્યૂડ મૉડેલ બેસાડવાની જરૃર નથી. મેં પોતે પણ આવા ઘણા પેઇન્ટિંગ બનાવ્યાં છે, તે વખણાયા પણ છે અને વેચાયા પણ છે.’